[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.12.2006

KOM(2006) 797 endelig

2004/0055 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS FORORDNING om indførelse af en europæisk betalingspåbudsprocedure

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2004/0055 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS FORORDNING om indførelse af en europæisk betalingspåbudsprocedure

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets to ændringsforslag.

2. Baggrund

Den 19. marts 2004 vedtog Kommissionen et forslag til Europa-Parlamentets og Rådets forordning om indførelse af en europæisk betalingspåbudsprocedure[1]. Forslaget blev videresendt til Parlamentet og Rådet den 19. marts 2004. Den 9. februar 2005 afgav Det Europæiske Økonomiske og Sociale Udvalg udtalelse om forslaget[2]. Europa-Parlamentet henviste forslaget til Retsudvalget (ansvarligt for betænkningen) og Udvalget om Borgernes Friheder og Rettigheder (til udtalelse). Udvalget om Borgernes Friheder og Rettigheder vedtog sin udtalelse den 13. juni 2005. Retsudvalget vedtog sin betænkning den 14. juli 2005. På plenarmødet den 13. december 2005 vedtog Europa-Parlamentet sin udtalelse ved førstebehandlingen. Rådet vedtog sin fælles holdning den 30. juni 2006. Kommissionen vedtog sin meddelelse om Rådets fælles holdning den 4. juli 2006[3]. Europa-Parlamentet vedtog sin udtalelse ved andenbehandlingen den 25. oktober 2006[4]. Denne udtalelse sigter mod at foretage to ændringer i udkastet til forordning.

3. formålet med forslaget

En hurtig og effektiv inddrivelse af udestående fordringer, hvis berettigelse ikke anfægtes, er af afgørende betydning for virksomhederne i Den Europæiske Union og for, at det indre marked kan fungere ordentligt. Retsbestemmelser, som ikke garanterer en kreditor adgang til en hurtig fuldbyrdelse af ubestridte krav, kan give dårlige betalere en vis grad af straffrihed og således udgøre et incitament for dem til at tilbageholde betalinger forsætligt til deres egen fordel. Forsinkede betalinger er en væsentlig årsag til insolvens, som er en trussel mod især små og mellemstore virksomheders overlevelsesmuligheder og kan føre til tab af arbejdspladser.

Når det er nødvendigt at give sig i kast med langvarige, besværlige og bekostelige procedurer for at inddrive selv ubestridte krav, forværres disse økonomiske konsekvenser uvægerligt yderligere. Denne situation udgør en kompleks udfordring for medlemsstaternes retssystemer. Det er vigtigt så tidligt i sagsforløbet som muligt at skelne mellem reelle tvister og sager, som ikke indeholder egentlige uoverensstemmelser. En sådan skelnen er en nødvendig, men ikke tilstrækkelig forudsætning for, at domstolenes begrænsede midler kan udnyttes effektivt. Den vil betyde, at domstolene kan koncentrere sig om de reelle tvister og få dem afgjort inden for en rimelig frist. Man kan dog kun nå det ønskede resultat, hvis der findes en hurtig og effektiv procedure for inddrivelse af ubestridte krav.

Formålet med forslaget er at indføre en ensartet, hurtig og effektiv ordning til inddrivelse af ubestridte pekuniære krav i hele Den Europæiske Union.

4. Kommissionens udtalelse om Parlamentets ændringsforslag

4.1. Ændringsforslag, som Kommissionen har accepteret

- Kommissionen har accepteret Europa-Parlamentets ændringsforslag til standardformular A, som sigter mod at placere advarslen vedrørende sprog øverst på standardformularen i stedet for i retningslinjerne for formularen.

- Kommissionen har også accepteret Europa-Parlamentets ændringsforslag til artikel 31 vedrørende udøvelsen af gennemførelsesbeføjelser, således at det nu fastsættes, at den nye forskriftsprocedure med kontrol, som blev indført ved Rådets afgørelse 2006/512 af 22. juli 2006 om ændring af afgørelse 1999/468, finder anvendelse.

5. Konklusion

I henhold til EF-traktatens artikel 250, stk. 2, ændrer Kommissionen sit forslag i overensstemmelse med ovenstående.

[1] KOM(2004) 173 endelig af 19.3.2004 og KOM(2004) 173 endelig/3 af 25.5.2004.

[2] CESE/2005/133, EUT C 221 af 8.9.2005, s. 77.

[3] KOM(2006) 374 endelig af 7.7.2006.

[4] P6_TA(2006)0440.